ประมวลข่าวทั่วไทยประจำวันที่  20  กรกฎาคม 2561
ประมวลข่าวทั่วไทยประจำวันที่    20 กรกฎาคม 2561  
  ศาสตร์พระราชา สู่การพัฒนาอย่างยั่งยืน 
 รัฐบาล ขอเชิญชวนประชาชนร่วมแสดงความจงรักภักดี เนื่องในวันเฉลิมพระชนพรรษา สมเด็จพระเจ้าอยู่หัว  28 กรกฎาคมนี้   
 พลเอก ประยุทธ์ จันทร์โอชา นายกรัฐมนตรี กล่าวในรายการ "ศาสตร์พระราชา สู่การพัฒนาอย่างยั่งยืน" ว่า  เนื่องในโอกาสมหามงคลเฉลิมพระชนพรรษา สมเด็จพระเจ้าอยู่หัว  ในวันที่ 28 กรกฎาคมนี้ รัฐบาลจึงได้จัดกิจกรรมเฉลิมพระเกียรติ เพื่อน้อมสำนึกในพระมหากรุณาธิคุณ ณ ท้องสนามหลวง ระหว่างวันที่ 22-28 กรกฎาคม 2561 ประกอบด้วย การจัด 11 ริ้วขบวน“พระบรมธาตุพุทธศิลป์ แผ่นดินพระทรงธรรม” โดยได้อัญเชิญพระบรมสารีริกธาตุและพระพุทธรูปศักดิ์สิทธิ์ มาให้ประชาชนได้เรียนรู้ โดยจะเคลื่อนจากลานพลับพลามหาเจษฎาบดินทร์ ไปยังมณฑลพิธีท้องสนามหลวง ในวันที่ 22 กรกฎาคม และพิธีจุดเทียนถวายพระพรชัยมงคล ในวันที่ 28 กรกฎาคม ณ ท้องสนามหลวง และศาลากลางจังหวัดทั่วประเทศ อย่างพร้อมเพรียง ในเวลา 19 นาฬิกา และในวันพรุ่งนี้  21 ก.ค.61 รัฐบาลได้จัดพิธีบำเพ็ญพระราชกุศล อุทิศถวาย พระบาทสมเด็จพระปรมินทรมหาภูมิพลอดุลยเดช บรมนาถบพิตร พร้อมทั้งเจริญพระพุทธมนต์ ถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว
 นอกจากนี้รัฐบาลได้ประกาศให้วันที่ 22 - 28 กรกฎาคม เป็นวัน“สัปดาห์ส่งเสริมพระพุทธศาสนา” เนื่องในวันอาสาฬหบูชา และวันเข้าพรรษา” โดยมอบหมายให้กระทรวงวัฒนธรรมและหน่วยงานที่เกี่ยวข้อง จัดกิจกรรมทางพระพุทธศาสนา พร้อมทั้งขอเชิญชวนประชาชนทุกหมู่เหล่า รวมแสดงความจงรักภักดีและร่วมสดุดีพระเกียรติคุณสมเด็จพระเจ้าอยู่หัว เนื่องในโอกาสมหามงคลเฉลิมพระชนพรรษา สมเด็จพระเจ้าอยู่หัว  ในวันที่ 28 กรกฎาคมนี้ 
  นายกรัฐมนตรี ขอให้ตรวจสอบสภาพอากาศก่อนออกเดินทาง หรือท่องเที่ยวทุกครั้ง เพื่อความปลอดภัย  
 พลเอก ประยุทธ์ จันทร์โอชา นายกรัฐมนตรี กล่าวในรายการ "ศาสตร์พระราชา สู่การพัฒนาอย่างยั่งยืน" ว่า ขอให้ประชาชนติดตามพยากรณ์อากาศของกรมอุตอนิยมวิทยาทุกครั้ง ก่อนออกเดินทาง หรือท่องเที่ยว โดยเฉพาะพื้นที่ป่า เขา น้ำตก และทะเล เนื่องจากหลายพื้นที่ได้รับอิทธิพลจากพายุโซนร้อน “เซินติญ” จากทะเลจีนใต้ ส่งผลกระทบต่อสภาพอากาศของประทศไทย โดยบางพื้นที่อาจเกิดน้ำท่วมฉับพลัน น้ำป่าไหลหลาก และคลื่นลมแปรปรวน ส่วนในพื้นที่กรุงเทพมหานครขอให้ระมัดระวังแผ่นป้ายโฆษณาต่างๆ และหลังคาบ้านด้วย
 นายกรัฐมนตรี กล่าวย้ำว่า ให้หน่วยงานภาครัฐ เตรียมความพร้อมการช่วยเหลือและกู้ภัย  โดยเฉพาะแผนเผชิญเหตุที่ต้องกำหนดไว้ล่วงหน้าและปฏิบัติได้ทันที 
  นายกรัฐมนตรี ระบุ รัฐบาลเร่งดำเนินโครงการคลินิกแก้หนี้ เพื่อช่วยเหลือประชาชน พร้อมสร้างการรับรู้เพื่อเสริมสร้างวินัยทางการเงิน  
 พลเอก ประยุทธ์ จันทร์โอชา นายกรัฐมนตรี กล่าวในรายการ ศาสตร์พระราชา สู่การพัฒนาอย่างยั่งยืน ว่า ปัจจุบันรัฐบาลได้ดำเนินโครงการคลินิกแก้หนี้ เพื่อช่วยเหลือประชาชนรายย่อย ที่มีปัญหาหนี้บัตรเครดิต บัตรกดเงินสด หรือหนี้สินเชื่อส่วนบุคคลที่ไม่มีหลักประกัน ซึ่งประชาชนสามารถเข้ารับความช่วยเหลือในการประนอมหนี้ เพื่อดูแลปัญหาให้ได้ข้อยุติในคราวเดียวกันได้ และเพื่อบริหารจัดการชำระหนี้ของตนเองได้อย่างเหมาะสม ควบคู่กับการได้รับความรู้เสริมสร้างวินัยทางการเงินที่ดีต่อไป อย่างไรก็ตามในโครงการดังกล่าวรัฐบาลจะไม่ทำหน้าที่ปล่อยเงินกู้เพื่อนำไปชดใช้หนี้ที่ค้างชำระอยู่ แต่ต้องการให้ลูกหนี้สามารถผ่อนชำระได้ตามกำลังของตัวเอง
 นอกจากนี้ รัฐบาลยังพยายามที่จะช่วย แก้ไขปัญหาหนี้ของผู้ประกอบวิชาชีพต่างๆ โดยเฉพาะ “กลุ่มครู” ที่เป็นบุคลากรที่มีความสำคัญต่อการพัฒนาประเทศและการปฏิรูปการศึกษา เพื่อลดความกังวลและภาระในการดำรงชีวิต ซึ่งจะทำให้สามารถทำหน้าที่การเป็น แม่พิมพ์ ที่ดีของเยาวชนได้อย่างเต็มศักยภาพ 
 รัฐบาล เดินหน้ามาตรการลดและคัดแยกขยะมูลฝอยในหน่วยงานภาครัฐ 
 พลเอก ประยุทธ์ จันทร์โอชา นายกรัฐมนตรี กล่าวในรายการ "ศาสตร์พระราชา สู่การพัฒนาอย่างยั่งยืน" ว่า ประเทศไทย ได้เดินหน้ามาตรการลดและคัดแยกขยะมูลฝอยในหน่วยงานภาครัฐ เพื่อเป็นแบบอย่างให้กับประชาชนและภาคเอกชน ผ่านกิจกรรม “ลดรับ ลดให้ ลดใช้ถุงพลาสติก” ส่งเสริมห้างสรรพสินค้า ร้านสะดวกซื้อ ตลาดสดทั่วประเทศ ลดการใช้ถุงพลาสติกหูหิ้วและงดใช้โฟมบรรจุอาหาร ควบคู่กับการสร้างความรู้ความเข้าใจกับประชาชน ซึ่งเป็นผู้บริโภคนำไปสู่การปรับเปลี่ยนพฤติกรรมการใช้บรรจุภัณฑ์หรือภาชนะที่ใช้ซ้ำได้ เช่น  การพกถุงผ้ามาจ่ายตลาด การใส่ของรวมกันในถุงเดียว เพื่อลดปริมาณการใช้ถุงพลาสติก  กิจกรรมการลดใช้ถุง ขวดน้ำ แก้วน้ำพลาสติก และกล่องโฟม ในพื้นที่อุทยานแห่งชาติและสวนสัตว์ทั่วประเทศ ควบคู่กับการคัดแยกขยะมูลฝอยด้วย และกิจกรรมการจัดการขยะบกสู่ทะเลในพื้นที่ 24 จังหวัดชายทะเล จึงขอเชิญชวนทุกท่านร่วมทำความดีด้วยหัวใจ ลดรับ ลดให้ ลดใช้ถุงพลาสติกในตลาดสด โดยวันนี้จะเริ่มพร้อมกันทั่วประเทศรณรงค์แยกขยะและการลดใช้ถุงพลาสติกและบรรจุภัณฑ์ที่ไม่จำเป็น ถือเป็นการลดปัญหาสิ่งแวดล้อมและช่วยประหยัดงบประมาณประเทศในการกำจัดขยะมูลฝอยด้วย ที่ผ่านมารัฐบาลต้องใช้งบประมาณกว่า 20,000 ล้านบาท ในการบริหารจัดการขยะมูลฝอย ขณะที่องค์กรปกครองส่วนท้องถิ่นลดการจัดเก็บค่าจัดการขยะได้เพียงปีละ 3,000 ล้านบาท
 นายกรัฐมนตรี กล่าวย้ำว่า ภาครัฐ จำเป็นต้องหามาตรการจูงใจและกระตุ้นการลดรับถุงพลาสติกให้มากขึ้น เช่น การลดราคาเมื่อไม่รับถุงพลาสติก การสะสมคะแนน หรือจัดโปรโมชั่นต่างๆ เพื่อสร้างสรรค์ความตื่นตัวและความเข้าใจลดปัญหาที่กระทบสิ่งแวดล้อม ซึ่งกลายเป็นภัยใกล้ตัวและอยู่รอบตัวเรา โดยไม่มีใครหลีกเลี่ยงผลกระทบที่จะตามมาได้ 

  การเมือง/มั่นคง 
  นายกรัฐมนตรี เยี่ยมชมร้านจำหน่ายผลิตภัณฑ์ท้องถิ่นของภูฏาน พร้อมแลกเปลี่ยนความรู้การพัฒนาผลิตภัณฑ์และพบปะกับอาสาสมัครเพื่อนไทย 6 คนในภูฏาน   
 พลเอก ประยุทธ์ จันทร์โอชา นายกรัฐมนตรี พร้อมด้วยนางนราพร จันทร์โอชา ภริยา ประกอบพิธีจุดตะเกียงเนยตามธรรมเนียมพื้นเมือง ภายในบริเวณเจดีย์อนุสรณ์สถานแห่งชาติ ซึ่งเจดีย์อนุสรณ์สถานแห่งชาตินี้ เป็นสถานที่สำคัญทั้งในด้านศาสนาโดยทุกวันจะมีประชาชนในกรุงทิมพู จะออกมาสวดมนต์และพบปะกัน อีกทั้งยังเป็นสถานที่ท่องเที่ยวหลักอีกแห่งหนึ่งภายในกรุงทิมพู ซึ่งบริเวณเจดีย์อนุสรณ์สถานแห่งชาติ จะมี Prayer Wheel ขนาดใหญ่ หรือกงล้อมนตรา มีลักษณะเป็นกระบอกทรงกลม สามารถหมุนได้ เนื่องจากคนภูฏานมีความเชื่อว่า มนตราสามารถล่องลอยไปในอากาศได้เหมือนกับธงมนต์ ซึ่งนายกรัฐมนตรี กล่าวว่าได้อธิษฐานขอให้ประเทศและประชาชนไทยและภูฏานมีความสงบสุขและมีความเจริญรุ่งเรืองร่วมกัน
 นายกรัฐมนตรี พร้อมภริยาเยี่ยมชมร้านจำหน่ายผลิตภัณฑ์ท้องถิ่น หรือโครงการผลิตภัณฑ์ วัน เกวัก วัน โปรดัก หรือโอก็อบ ที่มีความคล้ายคลึงกับสินค้าหนึ่งตำบลหนึ่งผลิตภัณฑ์ หรือ OTOP ของไทย  พร้อมทั้งพูดคุยกับเจ้าหน้าที่ภูฏานยืนยันพร้อมที่จะแลกเปลี่ยนความรู้และประสบการณ์การพัฒนาผลิตภัณฑ์ร่วมกัน พร้อมทั้งให้แนวทางใช้เทคโนโลยีเพิ่มประสิทธิภาพการผลิตและสร้างช่องทางการจำหน่าย
 จากนั้นนายกรัฐมนตรีพบปะกับอาสาสมัครเพื่อนไทยจำนวน 6 คน ซึ่งปฏิบัติงานอยู่ในราชอาณาจักรภูฏาน ภายใต้โครงการ “Friends from Thailand” ที่เป็นความร่วมมือส่งผู้ที่มีความเชี่ยวชาญมาถ่ายทอดความรู้ในสาขาที่ภูฏานมีความต้องการ ในสาขาการเกษตร การออกแบบสถาปัตยกรรม การออกแบบผลิตภัณฑ์ การสอนภาษาไทย และเทคโนโลยีสารสนเทศ หรือไอที โดยชื่นชมทุกคนที่ได้ทำหน้าที่ตัวแทนสร้างความร่วมมือระหว่างไทยและภูฏาน ขอให้ทุกคนใช้ความสามารถให้ความรู้ใหม่กับประชาชนภูฏานไปพร้อมกับการรักษาเอกลักษณ์ต่างๆ ไว้ โอกาสนี้นายกรัฐมนตรีได้ขอบคุณทีมไทยแลนด์ทุกคนที่ทำหน้าที่ในการสร้างความร่วมมือของไทยกับภูฏานและกับประเทศอื่นๆ ด้วย 
  นายกรัฐมนตรี เปิดเผยไทยสนับสนุนการพัฒนาด้านสาธารณสุขในภูฎาน ฉลองความสัมพันธ์ครบ 30 ปี  
พลเอก ประยุทธ์ จันทร์โอชา นายกรัฐมนตรี กล่าวระหว่างเดินทางเยือนราชอาณาจักรภูฏานอย่างเป็นทางการว่า ในโอกาสที่จะครบรอบ 30 ปี การสถาปนาความสัมพันธ์อย่างเป็นทางการ ไทยจะสนับสนุนด้านสาธารณสุขกับภูฏาน ให้มีการจัดตั้งศูนย์ให้บริการ หู ตา คอ จมูก ในภูฏาน พร้อมทั้งเสนอแนวคิดในเรื่องของอาสาสมัครสาธารณสุขหมู่บ้าน หรือ อสม. ที่ให้ประชาชนได้เข้าร่วมดูแลสุขภาพเบื้องต้นของคนในชุมชน นอกจากนี้ไทยยังพร้อมที่จะสนับสนุนการพัฒนาทรัพยากรมนุษย์ในภูฏาน โดยเฉพาะด้านการศึกษาที่ต้องสามารถแก้อุปสรรคในเรื่องของความห่างไกล โดยอาจใช้เทคโนโลยีการสื่อสารเข้ามามีส่วนช่วย โดยต้องคำนึงถึงงบประมาณในการดำเนินการ จึงอาจใช้ช่องทางของวิทยุกระจายเสียงเพื่อการเรียนรู้ได้
 นายกรัฐมนตรี กล่าวว่าในระหว่างการหารือกับนายกรัฐมนตรีราชอาณาจักรภูฏาน ได้พูดคุยถึงการเลือกตั้งที่ภูฏานจะมีการเลือกตั้งในปีนี้ ขณะที่ไทยจะมีการเลือกตั้งภายในปีหน้า ซึ่งตนเองและนายกรัฐมนตรีราชอาณาจักรภูฏานจึงขอให้ทั้งสองฝ่ายประสบความสำเร็จในการเลือกตั้ง ได้รัฐบาลที่มีธรรมาภิบาลและทำงานเพื่อประชาชนอย่างแท้จริง  
  นายกรัฐมนตรีเสร็จสิ้นการเดินทางเยือนราชอาณาจักรภูฏานอย่างเป็นทางการ ประสบผลสำเร็จในการกระชับความสัมพันธ์ที่แน่นแฟ้น  
 พลเอก ประยุทธ์ จันทร์โอชา นายกรัฐมนตรี กล่าวว่าการเดินทางเยือนราชอาณาจักรภูฏานอย่างเป็นทางการ มีความประทับใจที่ได้เข้าเฝ้าทูลละอองธุลีพระบาทสมเด็จพระราชาธิบดี จิกมี เคเซอร์ นัมเกล วังชุก สมเด็จพระราชาธิบดีแห่งราชอาณาจักรภูฎาน  และสมเด็จพระราชินีเจตชุน เพมา วังชุก อย่างใกล้ชิด ซึ่งได้กราบบังคมทูลถึงความสัมพันธ์และเพิ่มพูนความร่วมมือกันในทุกด้าน ซึ่งสมเด็จพระราชาธิบดี ทรงพอพระราชหฤทัยและทรงระลึกถึงและทรงชื่นชมสมเด็จพระเจ้าอยู่หัวและพระบรมวงศานุวงศ์ทุกพระองค์ พร้อมทั้งชื่นชมรัฐบาลในการทำงานสร้างเสถียรภาพและผลักดันการพัฒนาในด้านต่างๆ และทรงมีพระราชดำรัสถึงประชาชนไทย
 ส่วนการพบหารือข้อราชการกับดาโช เชริง โตบเกย์ (H.E. Dasho Tshering Tobgay) นายกรัฐมนตรีราชอาณาจักรภูฏาน นายกรัฐมนตรีเปิดเผยว่า ที่ได้หารือถึงการสร้างความมั่นคง การพัฒนาประเทศในด้านต่างๆ ทั้งการค้าการลงทุน การท่องเที่ยว การพัฒนาทรัพยากรมนุษย์ สาธารณสุข และภาคการเกษตร  ทั้งนี้ในโอกาสที่จะครบรอบ 30 ปีการสถาปนาความสัมพันธ์อย่างเป็นทางการไทย-ภูฏานในปี 2562  ไทยจะสนับสนุนด้านสาธารณสุขกับภูฏาน ให้มีการจัดตั้งศูนย์ให้บริการ หู ตา คอ จมูก ในภูฏาน นอกจากนี้ไทยยังพร้อมที่จะสนับสนุนการพัฒนาทรัพยากรมนุษย์ในภูฏาน โดยเฉพาะด้านการศึกษา ทั้งนี้ไทยและภูฏานพร้อมที่จะประสานความร่วมมือกันอย่างใกล้ชิด และจะพัฒนากลไกติดตามผลของการหารือให้เป็นผลอย่างเป็นรูปธรรม ทำให้การเดินทางเยือนภูฏานอย่างเป็นทางการครั้งนี้ประสบความสำเร็จตามที่คาดไว้ 
 นายกรัฐมนตรี กล่าวด้วยว่าในระหว่างการหารือกับนายกรัฐมนตรีภูฏาน ได้พูดคุยถึงการเลือกตั้งที่ภูฏานจะมีการเลือกตั้งในปีนี้ ขณะที่ไทยจะมีการเลือกตั้งภายในปีหน้า ซึ่งตนเองและนายกรัฐมนตรีภูฏานต่างอวยพรให้ทั้งสองฝ่ายประสบความสำเร็จในการเลือกตั้ง ได้รัฐบาลที่มีธรรมาภิบาล และทำงานเพื่อประชาชนอย่างแท้จริง   นายกรัฐมนตรีพร้อมภริยายังได้เยี่ยมชมร้านจำหน่ายผลิตภัณฑ์ท้องถิ่นหรือโครงการผลิตภัณฑ์ วัน เกวัก วัน โปรดัก หรือโอก็อบ ที่มีความคล้ายคลึงกับสินค้า OTOP ของไทย  ซึ่งนายกรัฐมนตรี แสดงความพร้อมที่จะแลกเปลี่ยนความร่วมมือในการพัฒนาผลิตภัณฑ์  พร้อมกันนี้ได้พบปะกับอาสาสมัครเพื่อนไทยจำนวน 6 คน ซึ่งปฏิบัติงานอยู่ในราชอาณาจักรภูฏาน ภายใต้โครงการ “Friends from Thailand”  โดยชื่นชมทุกคนที่ได้ทำหน้าที่ตัวแทนสร้างความร่วมมือระหว่างไทยและภูฏาน
 ทั้งนี้ภายหลังนายกรัฐมนตรีและภริยาร่วมรับประทานอาหารกลางวันกับนายกรัฐมนตรีราชอาณาจักรภูฏานและภริยาแล้ว คณะของนายกรัฐมนตรี จะเดินทางออกจากเมืองพาโร ราชอาณาจักรภูฏานกลับถึงประเทศไทยที่ท่าอากาศยานสุวรรณภูมิในเวลาประมาณ 21.50 น. 
   สภานิติบัญญัติแห่งชาติ เห็นชอบให้ประกาศใช้ร่างพระราชบัญญัติวิธีการงบประมาณ พ.ศ. ....เป็นกฎหมาย  
 การประชุมสภานิติบัญญัติแห่งชาติ หรือ สนช. พิจารณาร่างพระราชบัญญัติวิธีการงบประมาณ พ.ศ. .... ที่คณะกรรมาธิการวิสามัญพิจารณาเสร็จแล้ว ในวาระ 2 และ 3 ร่างกฎหมายนี้มีทั้งสิ้น 59 มาตรา มีการแก้ไข 16 มาตรา สาระสำคัญ คือการจัดทำงบประมาณต้องคำนึงถึงฐานะการคลังของประเทศ ความจำเป็นในการพัฒนาประเทศตามยุทธศาสตร์ชาติ แผนพัฒนาเศรษฐกิจและสังคมแห่งชาติ เสถียรภาพทางเศรษฐกิจภายในและภายนอกประเทศ ความเป็นธรรมทางสังคม นโยบายรัฐบาลและภารกิจของหน่วยงานรับงบประมาณ เพื่อให้เป็นไปอย่างมีประสิทธิภาพและคุ้มค่า โดยสำนักงบประมาณจะเป็นหน่วยงานหลักร่วมกับกระทรวงการคลัง สำนักงานพัฒนาการเศรษฐกิจและสังคมแห่งชาติ และธนาคารแห่งประเทศไทยเพื่อดำเนินการกำหนดนโยบายประจำปี สัดส่วนงบประมาณรายจ่ายและฐานะทางการคลังของรัฐบาลอย่างน้อย 3 ปี โดยการอภิปรายของสมาชิกส่วนใหญ่ได้ตั้งข้อสังเกตเกี่ยวกับการเพิ่มความหมายของคำว่า "รัฐวิสาหกิจ" ในมาตรา 52 และ 53 ที่กำหนดให้บริษัทหลาน เหลน ของรัฐวิสาหกิจ ไม่อยู่ภายใต้กฎหมายงบประมาณอาจเอื้อประโยชน์ให้ผู้ไม่หวังดี ที่จะทำให้ประเทศชาติต้องเสียประโยชน์ รวมถึงไม่มีการตรวจสอบถ่วงดุล
นายคำนูน สิทธิสมาน   กรรมาธิการฯ ยืนยันว่า นิยามของคำว่ารัฐวิสาหกิจในกฎหมายฉบับนี้ไม่ใช่คำนิยามกลาง ใช้เฉพาะกฎหมายฉบับนี้เท่านั้น และได้มีการบัญญัติในบทเฉพาะกาลให้แต่ละหน่วยงานไปกำหนดคำนิยามตามภารกิจของตนเองภายใน 5 ปี
นอกจากนี้ สมาชิก สนช. ยังตั้งข้อสังเกตเกี่ยวกับให้สำนักงบประมาณจัดทำงบประมาณจัดทำรายงานการก่อหนี้ผูกพันเพื่อเสนอเป็นเอกสารประกอบการพิจารณางบประมาณรายจ่ายประจำปีถัดไปด้วย โดยท้ายที่สุดที่ประชุมเห็นชอบให้ประกาศใช้เป็นกฎหมายด้วยคะแนน 178 เสียง ไม่เห็นด้วยไม่มี และงดออกเสียง 3 เสียง 
  รองนายกรัฐมนตรี เตรียมเสนอคณะรัฐมนตรี ตั้งคณะกรรมการเฉพาะกิจพิจารณาลิขสิทธิ์ที่เกี่ยวข้องกับ 13 หมูป่าอะคาเดมี   
 นายวิษณุ เครืองาม รองนายกรัฐมนตรี กล่าวว่า เมื่อวานนี้ 19 ก.ค.2561 ได้มีการประชุมคณะกรรมการวิดีทัศน์และภาพยนตร์แห่งชาติ ซึ่งตนเองได้รับทราบว่ามีบริษัทภาพยนตร์ต่างชาติ 5 บริษัท ติดต่อผ่านกระทรวงการต่างประเทศเพื่อขอถ่ายทำภาพยนตร์สารคดีเกี่ยวกับการช่วยเหลือ 13 เยาวชนทีมหมูป่าอะคาเดมีที่ติดอยู่ในถ้ำหลวง ขุนน้ำนางนอน จังหวัดเชียงราย โดยคณะกรรมการชุดนี้จะต้องพิจารณารายละเอียด ตั้งแต่บทภาพยนตร์ รวมถึงพิจารณาว่าเนื้อหาจะกระทบต่อชื่อเสียงเกียรติภูมิของประเทศ หรือความมั่นคงและการดูแลรักษาธรรมชาติหรือไม่ ซึ่งการช่วยเหลือ 13 เยาวชนทีมหมูป่าอะคาเดมีนั้นไม่มีลิขสิทธิ์ หากบุคคลใดจะเขียนเป็นหนังสือในแต่ละประเทศ ก็สามารถทำได้ แต่จะกระทบกับประเทศไทยก็ต่อเมื่อมีการติดต่อเข้ามาเพื่อขอถ่ายทำภาพยนตร์สารคดี ดังนั้นจึงเตรียมเสนอต่อคณะรัฐมนตรีให้พิจารณาตั้งคณะกรรมการเฉพาะกิจดูแลคุ้มครองเด็กและเยาวชน 13 คนในทีมหมูป่าอะคาเดมี รวมถึงหน่วยซีลและเจ้าหน้าที่ที่เกี่ยวข้องที่จะให้สัมภาษณ์ข้อมูลหรือมีการติดต่อขอเซ็นสัญญา โดยคณะกรรมการชุดดังกล่าวจะดูแลในเรื่องของกฎหมายและให้คำแนะนำ ซึ่งลิขสิทธิ์จะเป็นของแต่ละบุคคล รัฐบาลเป็นเพียงผู้จัดการและไม่ได้มีส่วนได้ส่วนเสีย
ส่วนกรณีที่มีสื่อมวลชนต่างชาติไปสัมภาษณ์เยาวชนทีมหมูป่าอะคาเดมีนั้น รองนายกรัฐมนตรี เห็นว่าเป็นเรื่องกฎหมายคุ้มครองเด็กว่าแต่ละคนให้ข้อมูลโดยสมัครใจหรือไม่ ขณะนี้รัฐบาลได้สั่งการให้กระทรวงพัฒนาสังคมและความมั่นคงของมนุษย์ ดูแลและตักเตือนว่าอย่าให้ละเมิดเด็ก เพราะช่วงเวลานี้ที่ทุกฝ่ายกำลังพยายามรักษาสภาพจิตใจของเด็ก สำหรับเหตุผลที่ไทยไม่ได้จัดสร้างภาพยนตร์เองนั้น เป็นเพราะไทยมีความเชี่ยวชาญ เรื่องเทคนิคการถ่ายทำ แต่ติดปัญหาเรื่องทุนในการสร้าง ซึ่งเรื่องการพิจารณาอนุญาตถ่ายทำ ก็จะให้คณะกรรมการเฉพาะกิจชุดดังกล่าว เป็นผู้ดำเนินการ เชื่อว่า หลังจากนี้อาจมีการทำเป็นเกมอะนิเมชันสารคดี หรือภาพยนตร์ 
  พลเอก ประวิตร’ จี้ช่วยเหลือชาวบ้านเอาที่ดินคืน เล็งเอาผิด “ฉ้อโกงประชาชน”  
 พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พร้อมคณะ ไปจังหวัดขอนแก่น เพื่อติดตามความคืบหน้าการแก้ปัญหาหนี้นอกระบบตามนโยบายของรัฐบาลในพื้นที่ภาคอีสานตอนบน โดยภาพรวมพบว่า 12 จังหวัดในพื้นที่ กองบัญชาการตำรวจภูธรภาค 4 ( บชภ.4 ) มีประชาชนร้องเรียนขอความเป็นธรรมจากการเป็นหนี้นอกระบบจำนวนมาก โดยถูกเจ้าหนี้/ผู้ปล่อยกู้ จัดทำสัญญาเอารัดเอาเปรียบ ไม่เป็นธรรม ในลักษณะนิติกรรมอำพรางหลายรูปแบบ เช่น สัญญากู้เงินที่ลงนามร่วมกันโดยไม่ลงจำนวนเงิน การเรียกดอกเบี้ยเกินอัตรา การบังคับจำนองหรือขายฝาก การลงนามในเอกสารเท็จ โดยมีหลักทรัพย์ค้ำประกัน เช่น โฉนดที่ดิน เป็นต้น ซึ่งเมื่อเข้าสู่กระบวนการทางกฎหมายแล้ว ลูกหนี้มักเป็นฝ่ายเสียเปรียบและถูกข่มขู่ คุกคามใช้ความรุนแรงตามมา มีผลต่อสุขภาพจิตและบั่นทอนคุณภาพชีวิตครอบครัวอย่างมาก
 ฝ่ายความมั่นคง โดยเจ้าหน้าที่ตำรวจ ได้ใช้ความพยายามขยายผลสืบสวนลูกหนี้ โดยสามารถเอาผิดกับผู้ปล่อยกู้ ในข้อหา “ ร่วมกันฉ้อโกงประชาชน ร่วมกันให้บุคคลอื่นยืมเงินโดยคิดอัตราดอกเบี้ยเกินกว่าอัตราที่กฎหมายกำหนด และร่วมกันปลอมแปลงเอกสารสิทธิและใช้เอกสารสิทธิปลอม” ซึ่งมีผลบังคับทั้งกฎหมายฟอกเงิน สู่การยึดทรัพย์และมาตรการทางภาษีตามมา โดยที่ผ่านมา การปฏิบัติการในพื้นที่จังหวัดขอนแก่นและอุดรธานี สามารถช่วยเหลือและมอบโฉนดที่ดิน คืนให้กับผู้เสียหายได้แล้วกว่า 150 ราย มูลค่าเกือบ 140 ล้านบาท
 พลเอก ประวิตร ร่วมมอบโฉนดที่ดินคืนแก่ชาวบ้านและเกษตรกร กว่า 150 ราย หลังจากนั้น ได้กล่าวชื่นชมการปฏิบัติงานของ บชภ.4 ที่ริเริ่มจัดตั้ง “ศูนย์รับเรื่องราวร้องทุกข์ การกู้ยืมเงินโดยสัญญาที่ไม่เป็นธรรม” และร่วมกันใช้ความพยายาม ขยายผลสืบสวนข้อเท็จจริง จนสามารถเอาผิดกับผู้ปล่อยกู้นอกระบบและคืนที่ดินทำกินจำนวนมาก กลับสู่เจ้าของในที่สุด พร้อมกับย้ำว่า การแก้ปัญหาหนี้นอกระบบ เป็นนโยบายที่รัฐบาลให้ความสำคัญและถือเป็นวาระแห่งชาติ ที่ต้องการลดความเหลื่อมล้ำ สร้างความเป็นธรรมในสังคม ช่วยเหลือและให้โอกาสกัน เพื่อให้ทุคนกลับมายืนและร่วมเดินหน้าเข้มแข็งไปด้วยกัน
โดยขอให้ ฝ่ายปกครอง ทหารและตำรวจ ร่วมทำงานเป็นหนึ่งเดียว ให้ความเป็นธรรมในการไกล่เกลี่ย ประนอมหนี้ รวมทั้งให้คำแนะนำและช่วยเหลือทางกฎหมาย เพื่อความชัดเจนของมูลหนี้และการชำระ สำหรับกรณีที่มีพฤติการณ์เข้าข่ายผิดกฎหมาย ให้ส่งเจ้าหน้าที่ตำรวจ สืบสวนขยายผล เอาผิดทางกฎหมายอย่างจริงจัง พร้อมทั้งได้สั่งการให้ สำนักงานตำรวจแห่งชาติ พิจารณานำแนวทาง “ศูนย์รับเรื่องราวร้องทุกข์ การกู้ยืมเงินโดยสัญญาที่ไม่เป็นธรรม” ไปปรับใช้กับทุกสถานีตำรวจในพื้นที่ โดยให้เร่งรัดขับเคลื่อนคลี่คลายแก้ปัญหาหนี้นอกระบบในภาพรวมไปพร้อมๆ กัน และที่สำคัญต้องช่วยเหลือนำคืนที่ดินทำกินของเกษตรกร หรือชาวบ้าน ที่ตกไปอยู่กับนายทุนปล่อยกู้เถื่อนที่เอารัดเอาเปรียบให้ได้
เศรษฐกิจ/ท่องเที่ยว
  กระทรวงคมนาคม ร่วมกับกระทรวงการคลัง เปิดใช้บัตรสวัสดิการแห่งรัฐเพื่อใช้เดินทางในระบบรถไฟฟ้า MRT สายสีม่วง และสีน้ำเงิน เป็นวันแรก  
 นายอาคม เติมพิทยาไพสิฐ รัฐมนตรีว่าการกระทรวงคมนาคม พร้อมด้วยนายไพรินทร์ ชูโชติถาวร รัฐมนตรีช่วยว่าการกระทรวงคมนาคม และผู้แทนจากกระทรวงการคลังและกระทรวงพาณิชย์ เป็นประธานในพิธีเปิดการใช้บัตรสวัสดิการแห่งรัฐในระบบรถไฟฟ้า MRT สายสีม่วง ช่วงคลองบางไผ่ - เตาปูน และสีน้ำเงิน ช่วงบางซื่อ-หัวลำโพง ของการรถไฟฟ้าขนส่งมวลชนแห่งประเทศไทย หรือ รฟม. เป็นวันแรก โดยรัฐมนตรีว่าการกระทรวงคมนาคม เปิดเผยว่า  กระทรวงคมนาคม ร่วมกับกระทรวงการคลัง ได้พัฒนาระบบการจัดเก็บค่าโดยสารของระบบขนส่งสาธารณะในเขตกรุงเทพมหานคร และปริมณฑล รองรับการใช้บัตรสวัสดิการแห่งรัฐชำระค่าโดยสาร ล่าสุดได้พัฒนาระบบการจัดเก็บค่าโดยสารอัตโนมัติของระบบ รถไฟฟ้า MRT สายสีน้ำเงิน และสายสีม่วง ให้สอดรับกับการใช้บัตรสวัสดิการแห่งรัฐ จนแล้วเสร็จและมีความพร้อมที่จะ ให้บริการแก่ประชาชนได้เป็นวันแรก ซึ่งจะทำให้ประชาชนผู้มีรายได้น้อยที่มาลงทะเบียนจะมีทางเลือกในการ เดินทางมากยิ่งขึ้น ภายในวงเงินร่วมกับระบบขนส่งสาธารณะอื่นๆ เดือนละ 500 บาทต่อคน และจะขยายไปเรือโดยสาร ปลายปีนี้ มีเอกชนที่ให้บริการเดินรถที่ให้บริการระหว่างจังหวัด มีความสนใจจะเข้าร่วมโครงการดังกล่าวด้วย
 อย่างไรก็ตาม ขณะนี้มีประชาชนผู้มีรายได้น้อยที่ถือบัตรสวัสดิการแห่งรัฐ มาขึ้นทะเบียนแล้วประมาณ 10,000 ราย ทั้งนี้ ประชาชนที่ถือบัตรที่ใช่ร่วมกับบัตรแมงมุม สามารถนำบัตรมาขึ้นทะเบียนได้ใช้สิทธิ์ภายในสถานีรถไฟฟ้าสายสีน้ำเงินและสายสีม่วง จนถึงวันที่ 30 กันยายนนี้ 
  กระทรวงเกษตรและสหกรณ์ เดินหน้าแนวทางผลิตสินค้าเกษตร ดึงพืชเศรษฐกิจทดแทนนาปรัง สอดคล้องกับความต้องการของตลาด ช่วยแก้ปัญหาราคาข้าวล้นตลาด  
 นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยว่า ได้เดินหน้านโยบายผลิตสินค้าเกษตรให้สอดคล้องความต้องการของตลาด โดยสั่งการให้หน่วยงานภายใต้สังกัดกระทรวงเกษตรฯ ที่เกี่ยวข้อง จัดทำโครงการปลูกพืชอื่นๆ หลังฤดูทำนาปี ซึ่งเป็นพืชใช้น้ำน้อยอย่างเช่น ข้าวโพดเลี้ยงสัตว์ หวังช่วยลดปริมาณข้าวนาปรังส่วนเกิน และช่วยเพิ่มผลผลิตข้าวโพดเลี้ยงสัตว์ที่ไม่เพียงพอกับความต้องการ อย่างไรก็ตามในส่วนของมันสำปะหลังโรงงาน ไม่ได้มีนโยบายในการส่งเสริมปลูกมันสำปะหลังโรงงานทดแทนการปลูกข้าว แต่จะเน้นการเพิ่มประสิทธิภาพการผลิตในพื้นที่ปลูกมันสำปะหลังเดิม ขณะที่รัฐบาลได้มีนโยบายสนับสนุนให้เกษตรกรปรับเปลี่ยนจากการปลูกข้าวนาปรังไปปลูกพืชอื่นๆ ที่ตลาดมีความต้องการ และให้ผลตอบแทนที่สูงกว่า โดยคำนึงถึงสภาพพื้นที่เหมาะสม เพื่อรักษาเสถียรภาพราคาข้าวไม่ให้ตกต่ำกว่าต้นทุนการผลิตของชาวนา
 ด้านนายวิณะโรจน์ ทรัพย์ส่งสุข เลขาธิการสำนักงานเศรษฐกิจการเกษตร (สศก.) เปิดเผยถึงสถานการณ์การผลิตข้าว ปัจจุบันพบว่า ข้าวมีผลผลิตส่วนเกินจากความต้องการตลาด โดยไทยมีพื้นที่เพาะปลูกทั้งประเทศประมาณ  71.8 ล้านไร่ ปริมาณผลผลิตประมาณ 32.63 ล้านตัน ในขณะที่ความต้องการทั้งในและนอกประเทศเฉลี่ย 5 ปี ประมาณ 30.88 ล้านตัน ดังนั้นจึงเกิดผลผลิตส่วนเกิน 1.75 ล้านตัน เมื่อคำนวณกลับเป็นพื้นที่จะมีเนื้อที่ปลูกข้าวมากเกินความต้องการ  2.6 ล้านไร่ รัฐบาลจึงได้มีโครงการสินเชื่อชะลอการขายข้าวเปลือกนาปี ปีการผลิต 2561/62 เพื่อชะลอการขายข้าวเปลือกมิให้ออกสู่ตลาดในปริมาณมากเกินความต้องการของตลาด โดยให้เก็บข้าวเปลือกไว้ในยุ้งฉางเพื่อรักษาระดับราคาข้าวเปลือกให้มีเสถียรภาพ ตลอดจนให้เกษตรกรขายข้าวเปลือกได้ในราคาที่สูงขึ้น ซึ่งดำเนินการทุกจังหวัดทั่วประเทศ โดยเกษตรกรที่เข้าร่วมโครงการจะต้องเป็นเกษตรกรผู้ปลูกข้าวที่ขึ้นทะเบียนเกษตรกรผู้ปลูกข้าวนาปี ปี 2561/62 กับกรมส่งเสริมการเกษตร
 ทั้งนี้หากเกษตรกรมียุ้งฉางของตัวเอง จะต้องเป็นยุ้งฉางที่มั่นคงแข็งแรงที่สามารถเก็บข้าวเปลือกไว้ได้ตลอดระยะเวลาที่กู้เงิน โดยไม่ทำให้ข้าวเกิดความเสียหายและเสื่อมคุณภาพ ส่วนเกษตรกรที่ไม่มียุ้งฉางเป็นของตัวเอง (เช่น เกษตรกรในภาคกลาง 22 จังหวัด) สามารถเข้าร่วมโครงการได้ โดยนำไปเข้าร่วมกับสถาบันเกษตรกรที่ได้รับการขึ้นทะเบียนกับส่วนงานราชการ ประกอบด้วย สหกรณ์การเกษตร กลุ่มเกษตรกร วิสาหกิจชุมชน (รวมถึงศูนย์ข้าวชุมชน) ที่รวบรวมข้าวเปลือกนาปี ปีการผลิต 2561/62 จากสมาชิกสถาบันเกษตรกร 

สังคม
  นายกรัฐมนตรี ห่วงใยประชาชนที่ได้รับผลกระทบสภาพอากาศ สั่งทุกหน่วยงานดูแลประชาชนอย่างเต็มที่  
 พลเอก ประยุทธ์ จันทร์โอชา นายกรัฐมนตรีกล่าวในระหว่างเดินทางเยือนราชอาณาจักรภูฏานว่า มีความเป็นห่วงในเรื่องของสภาพอากาศในขณะนี้ ที่มีรายงานในเรื่องของลมพายุที่ทำให้มีประชาชนได้รับผลกระทบ  จึงได้สั่งการให้ทุกหน่วยงานที่เกี่ยวข้อง เร่งให้การดูแลและช่วยเหลือประชาชน โดยเฉพาะเรื่องของถนนที่อาจถูกตัดขาดและปัญหาน้ำท่วม ซึ่งได้รับรายงานว่า ขณะนี้ทุกหน่วยงานได้เร่งให้การดูแลประชาชนอย่างเต็มที่ 
  รัฐมนตรีว่าการกระทรวงแรงงาน เร่งสร้างการประชาสัมพันธ์สิทธิประโยชน์ประกันสังคม  
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวมอบแนวทางในโครงการเผยแพร่ประชาสัมพันธ์งานประกันสังคมสานสัมพันธ์นายจ้าง ลูกจ้าง ผู้แทนสถานพยาบาล และสื่อมวลชนในท้องถิ่น 10  จังหวัดตะวันออกเฉียงเหนือ ว่า ขณะนี้แรงงานไทยมีประมาณ 38 ล้านคน ในจำนวนนี้เป็นแรงงานในระบบ และเข้าสู่ประกันสังคมแล้ว 12 ล้านคน และแรงงานนอกระบบ 22 คนที่ยังไม่เข้าระบบ ในส่วนนี้เข้าระบบแล้วประมาณ 2.5 ล้านคน ดังนั้นปัจจุบันมีผู้ประกันตนในระบบประกันสังคมแล้วเกือบ 15 ล้านคน ซึ่งเรื่องดังกล่าวถือเป็นนโยบายของรัฐบาลในการขับเคลื่อนแรงงานนอกระบบให้เข้าสู่ระบบประกันสังคม เพื่อจะได้รับสิทธิและได้รับการคุ้มครอง อาทิ กรณีประสบอุบัติเหตุ  เจ็บป่วย ทุพลภาพ  ซึ่งประกันสังคมมีโรงพยาบาลรองรับกว่า 1 หมื่นแห่ง  อย่างไรก็ตาม สาเหตุที่แรงงานนยังไม่เข้าในระบบ เชื่อว่าเพราะนายจ้างรวมถึงลูกจ้างไม่รู้ข้อมูลเกี่ยวกับสิทธิประโยชน์ที่จะได้รับ รวมถึงขั้นตอนการดำเนินการ จึงอยากให้ผู้ร่วมอบรมในครั้งนี้ช่วยขับเคลื่อน สร้างความรับรู้ทั้งกับนายจ้าง ลูกจ้าง แรงงานนอกระบบ ให้เขามีความรู้เพื่อจะได้เข้าสู่ระบบให้มากที่สุด โดยเน้นการประชาสัมพันธ์ให้ประชาชนทราบข้อมูล เพื่อให้สามารถเข้าถึงสิทธิประโยชน์ ได้รับการบริการที่สะดวก รวดเร็ว เข้าถึงข้อมูลง่าย และประเด็นที่สำคัญการเบิกจ่ายเงินจะต้องมีความรวดเร็ว รวมถึงการบริหารเงินกองทุนประกันสังคมต้องทำให้มีประสิทธิภาพ มีความโปร่งใสและน่าเชื่อถือ ทั้งนี้ ได้กำหนดเป้าหมายในระยะ 5 ปี ที่จะผลักดันให้แรงงานนอกระบบเข้าสู่ระบบประกันสังคมเพิ่มเป็น 4 ล้านคน 
 ด้านนายสุรเดช วลีอิทธิกุล เลขาธิการสำนักงานประกันสังคม กล่าวว่า ประชาชนรับข้อมูลหลากหลายช่องทาง และแตกต่างกัน มีทั้งสื่อโซเชียล อ่านหนังสือพิมพ์ โทรทัศน์ หรือชอบฟังแบบปากต่อปาก ที่ผ่านมาประกันสังคมก็พยายามประชาสัมพันธ์ทุกชองทาง และพบว่าประชาชนรับข้อมูลข่าวสารเฉพาะเรื่องใกล้ตัว แต่สิ่งที่ไกลตัวจะไม่สนใจ ดังนั้นหลักใหญ่ในตอนนี้ หากประชาชนสงสัยเกี่ยวกับงานประกันสังคมขอให้ติดต่อผ่านช่องทางดังนี้ สายด่วน 1506 ทางสื่อโซเซียลมีเดีย เว็ปไซต์ เฟซบุ๊ก และแอพพิเคชั่นไลน์ แต่เนื่องจากการให้ข้อมูลและการประชาสัมพันธ์ข่าวสารจะอิงในหลักกฎหมาย ซึ่งอาจจะทำให้ประชาชนไม่เข้าใจ ขณะนี้จึงพยายามปรับภาษาชาวบ้าน เพื่อให้สื่อสารให้ประชาชนเข้าใจได้ง่ายมากยิ่งขึ้น ซึ่งการใช้ภาษากฎหมายที่ไม่มีใครอยากอ่าน อยากฟัง รวมทั้งจะเน้นเรื่องใกล้ตัวที่เกิดขึ้นกับผู้ประกันตน